กกพ.เคาะลด Ft ภาคธุรกิจ งวดม.ค.-เม.ย.66 เหลือ 5.33 บ./หน่วย
กกพ.มีมติลดค่า Ft กลุ่มโรงงานอุตสาหกรรม-ธุรกิจบริการ โรงแรม 35.52 สต.ต่อหน่วย เหลือ 154.92 บาทต่อหน่วย หรือจ่ายประมาณ 5.33 บาทต่อหน่วย ในงวดเดือน ม.ค.-เม.ย.66
บอร์ดกกพ. เคาะลดค่า Ft งวด ม.ค.-เม.ย.66 ภาคธุรกิจจากอัตราเดิมอีก 35.52 ต่อหน่วย เหลือ 5.33 บาทต่อหน่วย
29 ธ.ค. 2565

ผู้สื่อข่าวรายงานว่า ที่ประชุมคณะกรรมการกำกับกิจการพลังงาน (บอร์ด กกพ.) มีมติทบทวนค่าไฟฟ้าผันแปรอัตโนมัติ (เอฟที) งวดเดือน ม.ค.-เม.ย. 2566 ประเภทอื่นๆ เช่น โรงงานอุตสาหกรรม ธุรกิจบริการ โรงแรมฯลฯ ตามนโยบายของกระทรวงพลังงาน ที่เดิมจะต้องปรับไปอยู่ 190.44 สตางค์ (สต.) ต่อหน่วย หรือจ่ายค่าไฟฟ้าเฉลี่ยที่ 5.69 บาทต่อหน่วย โดยบอร์ดกกพ.ได้ทบทวนค่าเอฟทีใหม่เหลือ 154.92 ต่อหน่วย หรือลดลง 35.52 สต.ต่อหน่วย ทำให้เมื่อรวมกับค่าไฟฟ้าฐานแล้วค่าไฟฟ้าเฉลี่ยกลุ่มดังกล่าว จึงลดลงเหลือ ประมาณ 5.33 บาทต่อหน่วย
ส่วนค่าไฟฟ้ากลุ่มบ้านที่อยู่อาศัยยังคงเดิมที่ 93.43 สต.ต่อหน่วย และเมื่อรวมกับค่าไฟฟ้าฐานแล้วค่าไฟฟ้าเฉลี่ยสำหรับผู้ใช้ไฟฟ้าประเภทบ้านอยู่อาศัยอยู่ในระดับเท่าเดิมที่อัตรา 4.72 บาทต่อหน่วย
สำหรับสาเหตุที่บอร์ด กกพ.มีมติลดค่าไฟฟ้าดังกล่าวได้ เนื่องจากการไฟฟ้าฝ่ายผลิตแห่งประเทศ (กฟผ.) ยอมเลื่อนการคืนหนี้ ต้นทุนค่าไฟฟ้าที่จ่ายล่วงหน้าให้ประชาชนไปก่อนหน้ารวม 160,000 ล้านบาท จากเดิมขอให้ชำระหนี้ภายใน 2 ปีก็ขอให้พิจารณาเลื่อนเป็น 3 ปี ทำให้ต้นทุนส่วนนี้ลดลงจากงวดนี้ (ม.ค.-เม.ย. 2566)รวม 33 สต.ต่อหน่วย เหลือ 22 สต.ต่อหน่วย
นอกจากนี้ได้มีการปรับสูตรคำนวณราคาก๊าซธรรมชาติใหม่ จากแนวโน้มเงินบาทที่แข็งค่าขึ้น ทำให้ช่วยลดอัตราคำนวณจาก 37 บาทเหลือ 35 บาทต่อดอลลาร์สหรัฐ ส่งผลต้นทุนราคาก๊าซธรรมชาติเหลือ 466 บาทต่อล้านบีทียู จากอัตราเดิมอยู่ที่ 506 บาท/ล้านบีทียู และอีกส่วนหนึ่งมาจากการนำก๊าซธรรมชาติในอ่าวไทย แบ่งมาใช้คำนวณในระบบแก่กลุ่มนี้ได้เพิ่มขึ้น จากเดิมที่ มีการนำก๊าซธรรมชาติในอ่าวไทย ไปคำนวณเฉพาะการใช้ผลิตไฟฟ้าให้กับกลุ่มบ้านที่อยู่อาศัยเท่านั้น